
    I.

  
    x x x

     

    što znači

jedno davno

ljeto?

to je tužno kao

sve davno u

nekom

toplom

poslijepodnevu u

kojem

spava mačka!

  
    SMJENA SPOLA

     

    ja radim poštara na vrhu!

svi ga vide

kao informaciju!

jedan dan on ode

u povijest!

jednom sam bio u

torbi

između poštanskih želja

maraka svijeta

i debelih životinja

u galami!

bilo mi je toplo šareno

i brbljavo!

    poštar više nije pismo

ja gradim

informaciju o onome čega

više nema

sjećam se kad je bio ona

na vrhu brijega i svijeta

kao sunce i slovo

u smjeni spola!

  
    TRAŽIM BOJU

     

    superman ima

punu vreću braće

i pravde

ja sam bio

crnac bez boje

mačke su bile

lijene i

ukras

isus je bio dalje

i bliže

količina podataka

tražila je med

u suzi

     

     

    pametnu tehniku u

prometnoj savani

u smiraj suton sumrak!

puno nas je jedno!

mačke su postale

nervozne

antilope spore

u zavoju

  
    MUŠKO JE ŽENSKO

     

    mi mislimo da ćeš

biti ljepši ako te

gledam

ali ti si zapravo lijepa

čestica

u našem mraku

kao muškarac!

što radi val u

mraku?

on je lijep

val

malo moje muško

malo moje žensko

  
    SLABO ČITAM!

     

    logika kolegice

ima početak

i nastavak u utorak

i petak

čaj plače kao nesigurna

migrena

i čitatelj koji je

mlad i zelen

bez ljubavi a drag

kao ljubav

     

     

    evo je, kuca na

vrata

slabo čitam!

evo ga, kuca na

vrata!

kao bijeli motiv i šareni

život

u bajci bojica!

kao novo plemstvo

bez gramatike!

on se vratio kao ona!

  
    x x x

     

    magle i tanki ples

plešu od mjeseca prema

dolje

tamo gdje sam

pokušao biti ime

i po!

voli me

ne voli

imaš vremena

i mnogi prolaze ovuda

kao da je to

jeftino

     

     

    što ćemo?

magle i tanki ples

zovu zajedno

sve je nekako

opasno

sivo i bijelo!

voli me ne voli!

  
    x x x

     

    kraljica juhe!

zašto crnčiš

kao tema

s kopljem dok se

pleme kupa

ja imam lice u boji

ti imaš zvuk u masti

kuhaš se zadnji

put!

kraljica juhe!

  
    POSLJEDNJA VIDEOTEKA

     

    debela crna cura

koja sve zna o filmu

i ljeti i zimi

više ne stanuje

u kvartu!

u zagrebu nema više

videoteke

gdje je?

klupe su se skovrčale

i mladi se

više ne ljube u mraku!

djevojka koja sve zna

o filmu

više nije ovdje!

film se više ne gleda

u mraku!

  
    x x x

     

    ako imate vremena

i sunce

izađite na verandu sunce

i piće

svi su tamo!

mnoge poznajete

a neke ćete

upoznati kao onu

zgodnu djevojku

malog nosa!

plješćite i plačite

a ako vas netko

nešto pita

bolno i učtivo

budite bezobrazni

kao kiša s kišobranom

     

     

    pogledajte svraku

ona uživa u toplom

popodnevu

bez kiše

uz koktel i šareni

suncobran!

puno nas je i sve se tu

događa!

ja sam prijatelj kupaca

a što prodajete?

imate šparoge koje

divljaju

i šetaju po gradu uz

tvrdo kuhano jaje u srdačnom

maslinovom ulju?

  
    GLJIVA

     

    ah, kako je sve toplo!

jel’ to sunce

ono je zlatno

il’ štednjak na drva

on je bijelo-crna

neman!

dvije su ponude u boji

i zato se brblja

o živom životu u

gradu

a nitko u to ne

vjeruje

     

     

    ipak

puno je sunca

i toplih džempera

a vrijeme teče

kao

u sporom restoranu!

zašto moram jesti

slatko

da se osjećam kao

dječak

koji je našao gljivu!

znaš onu, sjećaš se?

da!

lijepa je i raste

sama u šumi!

  
    x x x

     

    oni se bave

nekretninama

i mješovitim plivanjem

popodne

što je zrak i spol?

tražim šetam kroz

zrak

gubim vrijeme

ali osjećam se

ponosno kao

sat

gubiš vrijeme ponedjeljkom

popodne

kao melankolija i propalo pleme

     

     

    kada tražim

šetam volim

evo zraka!

dvije su biljke stare

kao dom i demon

svemir tek kreće

sve je odavno!

i nema precizne riječi

za tu udaljenost

između

prvih nekretnina!

  
    x x x

     

    zašto si ti uvijek tu

kad sam gladan?

treba jesti bez

soli

imaš tlak

podočnjaci bujaju

i već je pola tri!

uskoro će vlak u

maku

kao podočnjaci

u crvenom laku

projuri tuga

koja se seli svijetom

a to je livada

bez svadbe i mačka

     

     

    zašto si ti uvijek tu

kad sam gladan

imam tlak

volim sol spol i tebe

kao zelenu prirodu

i robnu kuću

tamo ima jedna žirafa

koja pjeva visoke pjesme

ja sam prijatelj

sve me

podsjeća na ljeto!

  
    VJERUJEŠ LI

     

    udat ćeš se za divnog

čarobnjaka!

onaj koji te voli

eksplodirat će bez suze!

svi ste barut!

metafora je nestala

u meksičkom sutonu

kao ljepotica

sve je istina!

nemoguće je lagati

sloboda se sužava

kao suknja

molit ću se za tog divnog

muškarca

i za usamljenog pojedinca

koji je prosječan kao sreća

kao logo bez protekcije

     

    kupite indigo dijete

ono nije vaše

a pametno je ko 3 kćerke

iz serije

susjeda fanika jurković

nema novca

i otplaćuje bratovu vikendicu

iz dobrote

lezbijka je bez milosti

mala šara bez identiteta

tuge u igri, seksu!

mala šara

  
    x x x

     

    čemu sve to?

a što?

pa to

ponedjeljak, utorak

pa i srijeda

čemu sve to?

  
    TALENT SVJETLOSTI

     

    puno nas je u 100 cm

puno više nego u

školi

koja blago popušta

pred ljetom!

kako je krasno

biti lijen

kao znoj

kao sunce na

ramenu

prijatelj na kavi

     

     

    u slatkom vremenu

u kojem mladi momci

dobacuju curama

koje brbljaju

kao šareni med

oh, kako je otišlo

sve tako predaleko!

  
    x x x

     

    samo bljeskovi žive u gorućem

talioničkom svemiru!

acetilenske senzacije! tihi visinski

desperadosi bez srca,

bez bubrega!

čiji su to unutrašnji organi?

pojedinačne galaktičke sablasti

kao akordi

planu i nestanu u krznu, u tami

koju treba prihvatiti kao vijest!

pik as je vidio džunglu!

tehno-indijanci su ga pojeli, nema

više pokera!

avioni lete u zemlji i nikad više

neće biti prehlađeni!

samo acetilenske senzacije mirišu!

na ledene ruke, mrzle prste

hladnu krunu na čelu svijeta!

  
    x x x

     

    izašli su veselo

odjeveni

smijeh im je visio iz

džepova i srca

čujte, bilo je to zgodno

gledati

a usput

bilo je veselo, smijeh se

tu gurao oko nas

trg je bio crven od

traka

iz kose one djevojke

koja se samo smijala!

     

     

    u srijedu

kao voće voćarna

višak

usana i dobrih zuba

u jabuci

koja je mlada crvena

i žuta

kao sjećanje

na tebe i na mene!

o kako se smijala!

  
    x x x

     

    onaj koji zna računati

taj ne zna pisati

nekoga su pogodili

kilogrami jeseni

koji su tužni

kao tvoj odlazak!

otada

čitaš pišeš računaš

i sve je povremeno tužno

kao suza!

tebe više nema

a jesen stiže

kao

petar bokunović

on je umoran

od ljubavi!

  
    NISAM SIGURAN

     

    nisam siguran

što je to bilo

netko je vrisnuo ili

su škripnula drvena vrata

ljudskim jezikom

ili je ona curica u

dvorištu

počela pjevati još u rano

jutro kad je tata otišao u

tvornicu

ili su mačke

poznajem ih sve!

    ima tu različitih zvjerova

od pliša

ja sam tu među svojima

nisam siguran

netko je vrisnuo

  
    x x x

     

    ima nas puno u prirodi

neki su maslačak, jazavac

mala gljiva

puno nas je

svi pjevamo našim jezikom

gravitacija nas privlači

raznovrsno i nježno

tako se zovemo

ali ima nas puno

slova koja pamtim

iz spilje šume ptice

    gle,

pleme se zove biba

susjeda se zove biba

ona je tamnoputa i

ima sisu

ja sam mali i

  
    SMRT SLATKOGA

     

    smrt datulje

i metulja

sve je slatko

i sve leti

kao žena bio sam

debeo i gledam

cestu

a na cesti

ja koji gledam

mrtvu datulju

na palmi

metulji lete oko

palme kao flota

i šareno

     

     

    tužan je ostatak

i svatko to može

biti!

lako mi je razmišljati

o uvijek

a što ćemo sada?

smrt datulje

je tužan podatak

cesta vodi

a ja šećem!

  
    x x x

     

    dolje, u dvorištu

pas laje

djevojčica s trećeg kata

viče

peso, peso!

mačka ganja pticu

ptica se uzbuđeno pravda

ja trčim na prozor

pa nemojte, kažem

stalno sam na prozoru

ljudi, ja radim

  
    x x x

     

    vedri dani

u samoposluživanju

voćarni mljekarstvu!

išao sam tamo po

ljubav

vjeverica me plaši

u Šibeniku

ili ja ili ona!

tutnje orasi u njenim

ustima

grmljavina za male ljude

i čokoladu

ja radim poštara

na vrhu!

     

    gotov je! čuva

molitvu kao rasuto

stado! prve i druge

ovce

slične su kao

grah salata gomila!

momčad se zove

zajedno

Bog šuti!

Bog je Hrvat!

ja čekam kao

tanjur

kvačica bez rublja

kvačica bez slova

danas je sve mlijeko!

  
    PODACI IZ ENERGIJE

     

    jedna sekunda ide

u šetnju

kilometar je

do sreće!

i jedna litra!

jednom sam bio

prva visibaba!

bilo nas je puno

plemena!

japodi i degenije

u poštovanju

blizu mora!

bez bicikla s jednim

konjem!

     

     

    sve naše raste

kao medo u šumi!

pleme koje se nekako

zove

tiho pjeva!

uče govoriti, mazati

usne

zrelim drenom

i karo sedmicom!

  
    HOMEOPATIJA

     

    ja sam velik

sjedim kraj tebe

kao šarena cura i

čarapa na suncu!

a i ti si jedno

sunce!

sjedi, budi miran

bit ćemo

ulje!

i dva sunca!

ima nas puno

i mi koštice

brbljamo

u margarinu, u utorak!

     

     

    kad gori moja ljubav

za tebe

a tebe nema pa nema!

možeš li ti biti

isti ja?

meni se ne žuri

a čamčića

je puna luka!

  
    x x x

     

    nitko ne sluša mačka!

toplo je i

sparno popodne

ide malo klavir po

ulici

malo sax!

ja plešem

to je jedna značajna

glazba!

toplo je i sparno

nitko ne sluša mačka

ja volim pjevati

kao zvijezda!

     

     

    nikoga nema

a meni se sviđa!

idem u malu školu

mali sam đak i malo

sunce!

liječit ćemo se kao

dva detektiva!

  
    x x x

     

    zadovoljno i umorno!

tu ništa nije ispravno

ja ne znam što je ispravno

ali ako je nešto standard

ja sam protiv

u slobodi

ja volim ono što je

provjerljivo

u mojoj glavi

volim medvjeda i mačku

i tu nema mjesta za simbol i jedno

kaže, drugo misli

     

     

    simbol sanja poštu kao mamu

uvijek nešto, nekome, doznačuje

zašto je uvijek u punom poslu?

nemoj mi ništa slati

ne odgovaram

mrtav sam

volim medvjeda i mačku

kao anđeo koji

postoji

iz prve ruke

  
    x x x

     

    sitno isjeckajte Ijupčac!

bit će to dobra klopa!

a ja ću o tome

pričati naširoko

uz jaje na oko!

nema središta!

trebam doručak

malo anarhije

pa večera

iz zaleta

ko gladni balet!

    kralj je slikao

pa je njegova slika

visila

ali da nije bio kralj

tko bi pogledao

sliku!

to se tebe ne tiče!

  
    x x x

     

    šećem po šumi

i jedem paradajz

slasno jedem

a ostatak bacim

na travu

stvara se novo polje

pa kad ponovno

dođem

za četiri dana

sjednem u vrt

i brojim crvene informacije

koje rastu

bez oklijevanja

kao na placu

popodne

kad je sparno

    i gotovo je sve

do sutrašnje ljubavi

    rano izjutra

ponovno smo gladni

ljubimo i jedemo se

  
    x x x

     

    sintaksa je prvi psihijatar

sluša, objašnjava, sluša, naplaćuje

televizija šuti

ona je kolač

razgovor je davno izmišljen

u 16. stoljeću

kaže mile

a ipak je tako mlad

kolač je zgotovljena arhitektura

betonska čokolada koju vole djeca

kad ne znamo što ćemo s nekom

strukturom

koja ne podnosi dodatne

interpolacije

    mi ćemo je pojesti!

brbljanje? radost? neobaveznost?

ne

to je obrana!

to je naš trans!

  
    x x x

     

    koliko ima ljubavi

i novca

u gradovima

neću biti tamo

neka se ljube

bez mene

evo im novac

neka si kupe sve!

koliko

ima ulica gdje nitko

nikada nije hodao šetao

trčao ili pjevao

kada su otoci blizu

zašto se ne posjete?

ali ne!

svaki je otok samo svoj!

živi kao udovica bez gužve

koja se sjeća

i ne skida crno!

     

     

    pokušava se sjetiti

prvog prezimena poljupca

još puno prije svega

i prije jetija!

ja se slabo sjećam

kao kutija

bilo je to davno

ljubav novac more

balerina drži plesača

za nogu

nitko se ne miče

plesači se diraju

i žive

opet divno vrijeme!

  
    x x x

     

    želim da sve

izađe van!

o povijesti!

vidio sam cipelu!

  
    x x x

     

    ako se ide po šumi

tražiti gljive

vi možete naći svašta!

uz malo sreće

naći ćete više sreće

ako ste ožednili pričekajte

kratku kišu, ooop – otvorite

usta! onda dalje

zatvorite usta i čekajte

neku želju

koja vam je draga, slatka

i samo vaša!

     

     

    od toga ispecite kolačić

duboko uzdahnite

i pozdravite vjevericu!

otiđite

tražiti gljivu

  
    II.

  
    x x x

     

    o i vi ste tu, kažem

ko dobar dan tebi

medo jede žuti cvijet

ja šutim

drago mi je

medo i originalni cvijet

par su koji se

voli

i jede međusobno

kao dva jezika

koji se grle kao

bosiljak i sunce

koliko ljubavi!

medo i cvijet se trude

napraviti djecu

  
    x x x

     

    zatim rast debljina

imam punu ružu

cvijeća!

  
    x x x

     

    jednom mi nije

bilo dosadno!

  
    x x x

     

    od alfe do konja

i nekih kratera

vidjet ćete svakako

svoga Boga

vi ste sretna galaksija

koja luta kao

loto

može li lela prenoćiti

kod vas?

  
    x x x

     

    laka zarada?

ima nas puno i

nije to sreća!

ko mali

veselili smo se drugima

i igrali

s nepoznatima

danas čuvamo zrak

i naše dvorište

  
    x x x

     

    golubovi i vrapci gledaju

gdje je valentina

ona mora biti unutra

na krevetu

kraj otvorenog prozora

jer više nas nema

a tu smo

često i čekamo!

psi laju izvana

mi lajemo iznutra

valentina je vesela

jer sudjeluje

izvan ljudi

simpatično i bez ambicije

ko mačka

na ulici malog ruskog

grada na fotografiji

     

     

    valentina je tužna

i misli da su

ljudi prava rijetkost

ko jestivi plodovi

ujedinjuje ih trenutna

sreća i nesreća

ne znamo

što ćemo s njima!

  
    3

     

    slijedile su me

3 divne krave

zrak je bio proljetni

pa jesenji

vidio sam kišu

pa sunce

sve sam zaboravio

     

     

    slijedile su me

3 divne krave

ko bobice

karirane jestive i

pune sunca

jer je to zdravo

zrak

bez pamćenja

samo topao i šutljiv

kao tri divne krave

iza mene

u društvu

  
    IMA RAZLIČITIH KRUŠAKA

     

    ima različitih krušaka

na sjajnom svijetu!

viljemovka

kanađanka s pjegicama

grbavo malo zeleno zagorje!

postoji stav

i jedno more morala koje se

ponekad izlijeva u

povremene božje zapovijedi

kad smijeh siđe iz vrča

u naše greške

tople i kobne

zapovijed stav standard

dobije

finu koricu

dnevnog pečenja

     

     

    sedam dana drži nas

neodoljiv miris smijeha

mi smo djeca

slušamo medvjeda kao

simpatičnu dlaku malih očiju

onda se opet

zauzima stav moral dokaz

u 75 godina

samo 7 dana

živimo u šumama!

  
    x x x

     

    dao sam ti dar!

živi! jedi! žderi!

oblačno nebo govori o

ženidbi

ono, još malo, čeka

sunce!

sunce je moderno

mono!

  
    x x x

     

    žarim se od

sreće

silne planine u

alfi

još se puše od

koncepta

sve je stvoreno!

ništa je!

sitna kiša nedjeljom

popodne

promašeni penal

koji zuji

invalid koji gleda

povijest

usijan sam i

drveće mi

priča o potopu

pa što?

     

     

    o potopu i

10 tisuća dječaka

pozitivnih misli

što je to bilo?

mi jedemo kruške

bobice i umjetnički

margarin

pij mlijeko!

o kako je to teško

sklisko i bijelo

ljubičica je stara i lijepa

hrvatska

bolji su jaglaci!

mlađi su jaglaci!

njihova žuto-cimetna boja

sune uvis

kao malo sunce!

  
    x x x

     

    zašto je zgrada

žuta

visoka i s puno

prozora?

ne znam

svi ušutimo kad

prolazimo

kraj te visoke zgrade

s puno

zatvorenih prozora

meni se čini

da te ljude

poznajem

     

     

    i da smo nekad

sjedili svi

zajedno

u mlakoj gostionici

pili smo pivo

ili vino

bilo je to u neko

drugo vrijeme!

ali ja ih

poznajem

kao tebe!

  
    x x x

     

    kad šumi vjetar

ja sam bos

kad prođe ljepotica

ja plačem komplicirano

kao jarebica

nova je hrana

bez prošlosti

pušem u nju

ona se ne hladi

ne sjeća se

čeka

na stolu koji je odavno

pojeden

u šumi

kad sam bio bos

vjetar je lepršao

     

     

    ljepotica šumila

a ja se hladim

bez prošlosti

u kojoj nisam bio

zašto me ne jedu?

puhni u mene!

sad me ima 2!

  
    x x x

     

    krave su pjevušile

ja sam to slušao

kao bog iz seljačke

obitelji!

preciznije

bilo je to jedne mladosti

u lukcima

selu

između pošteka i

gusakovca

    tamo gdje nema jadne europe

vrganji, sunčanice, cigančeki

i razni dedeki

rastu kao kataloška prodaja

ovisni samo o imenu!

     

     

    čujte, vi krave!

ja bih se tako rado

sjećao!

miran sam i naivan

u prijaznom sumraku koji

pamti

lokalnu ljubav

ja sam serijska djetelina

ispred

vaših jezika

u monotoniji

hrane, rasta i svjedoka!

vidite, koliki sam ja momak!

joe kennedy je bio vrlo darovit

i nemoralan

tri krave su monotone

grah je monoton

ja sam prijatelj!

svakome sam

muž i žena!

drvo je dobro!

koža nije dobra!

itd.

  
    x x x

     

    danas

isti glumci

đipaju

u reklami, sapunici, drami

i komediji

oni nastoje živjeti

fantastično

u svakom čovjeku i tenisu

ja sam zabrinut

za žanrove i za ljude

    kad sam u zagorju

vidio

tri krave

odmah sam znao da sam

pobijedio za tri krave!

  
    x x x

     

    pao mi je na pamet

prilog napamet

zašto sve može biti?

ja nisam protiv

ali onda ne znam kupiti

kruh

koji svijetli čitav dan

i vlada mirom

    sve dok, npr. ne ogladnimo

negdje

u snazi, ambiciji, taštini

u mladosti koja ne zna

govoriti

ali tako opojno srlja

da joj svakog ljeta pišemo

„zauvijek tvoj”

kad uđe sunce kroz prozor

mi smo duboko nespremni

jer nam je to normalno

i u brzom paketu mladosti

suprotno je uvijek točnije

     

     

    u komparativu se sloboda

ipak zauvijek nada

promaknuću

premda poznajući donekle

jezik, gradsku tržnicu, akademiju

od svega nema

ništa

pa i više

jer standard svakako

napreduje

u nekom smislu

  
    x x x

     

    puno toga čujem!

to nije istina

ali ja je čujem kao

to!

susjeda, i ona vrijedi jedno

kraće vrijeme

a onda dođe sutra!

     

     

    sutra je scarlett

i sve huji kao

prohujalo

a ja sam još tu

i vjerujem

da sam nešto čuo

nešto vidio

i jako se svađam

kao gripa s nosom

    ma sve je to istina

samo po sebi

baš ona

kojoj bi

bez obzira na svijet

drveće maslinovo ulje

rado nešto tepao

samo njoj!

haljina koju sam htio

obući

za dobro jutro dobri građani

bila je preduga 20 x preduga

puno puta preduga

  
    x x x

     

    trebam taj novac

odmah!

da bih bio pismen

i darovit

kao muzej koji

čeka

da uđeš

trebam lovu a onda ću

biti mlad

to bi bilo divno

svi bi me gledali

zdravo, jesi li to ti?

  
    x x x

     

    zašto počinjem tekst zašto

ako se može drukčije

bolje, svakojako

    a počinješ, i to je tvoja

želja punog mjeseca

i umivenih tratinčica u

izlogu vode

prije buđenja

koje je buđenje

kad se obavezno plače

a mali je medo kraj tebe

pliš u riječima

malen debeo topao

  
    x x x

     

    imam takvu bradu

da mi se gadiš!

a oni bi nešto kupovali!

ljubav!

koje nema

i koja se uporno

drukčije zove

zašto mi se gadiš?

  
    x x x

     

    zabrinjava me boja

kuhinje

znaš, ima nas

svakojakih

a tu sam i ja

i moja briga, boja

vodim 9 : 7

i nije me briga

  
    KAO DANAS!

     

    kao jutro

kao neodoljiva gravitacija

brblja ono što je

danas!

zašto još gutam?

da bih bio živ!

ko sol

duh bez zanimanja

pješak u zraku!

luksuz nikad bliži

  
    x x x

     

    kinematograf je

neprimijećen

kao siječanj

kraljica ima suzne oči

a kome treba kraul?

u bakru je brod u erekciji

    zašto me sisa ne privlači?

ona nema otvor

nije opasna

ona je slatka

  
    x x x

     

    magla igla demon i nos

kako se to sklanja?

vuna, oblak, ići

zatim stati

u lokvu, suzu, mamu

ja sam naivan! kiša

silazi!

     

     

    ja čekam da dođe

kao kraljica

klan

kao kult

koji trči iz sela

u šumu, pa opet!

sve dok mu ne izgradim

kapelicu!

sjedi tu

smij se!

grlice vole plavo nebo!

totemi u hrvatskom

zraku!

plavi radnik

se smije!

  
    RIJEČI I STVARI

     

    grad je bio pun nedovršenih

rečenica

a i ja sam bio tu

bilo je sve nabacano

bez nekog reda

a možda postoji i

neki drugi red

koji je zaposlen u poslu

između ljudi i riječi

kad sam bio mali

bilo nas je puno

i svatko je htio biti

sve

     

     

    a onda je ništa došlo

u modu

dva ništa je bolje

nego jedan

usamljeni nothing

  
    x x x

     

    priznajem

ova vam haljina

davno stoji

  
    x x x

     

    volim plavog radnika!

on ne zna za mene

i to je dobro!

volim plavog radnika!

  
    HRANA I GREŠKA

     

    nova je hrana

bez prošlosti

kao velika kuća

u uskom pejzažu

poslije novca

gle, ti pjevaš

kao zeleni i plavi

juraj

u proljeće

ruži i lipnju!

     

     

    riža

ruža iz mucanja!

greška i grašak

grožđe

u tepanju!

nije to istina

samo jezik

popodne

u kolebanju!

što je istina?

to je instinkt

zabava siromaha

topla roditeljska noć

stari tromi put!

  
    ŠAKA IDENTITETA!

     

    zašto netko ima

dva tri identiteta

kad svi vrijede

kao ulaznica

    ne možemo se

ljubiti

kao jedan

jer taj nikad

nije bio

jedan

a mi ne možemo

pogriješiti

sunce sja, dobre smo

volje

sreli smo 2, 3 sebe

sve je istina!

    ko breskva koja

pjeva

na grani usred ljeta!

kao usne!

  
    DVA LJETA

     

    dva ispružena ljeta!

narudžba

na drvenom stolu

u gužvi šarma

bez milosti

tako da ne znam

hrvatski plivati i slušati

sunce

     

     

    dva su ispružena ljeta

u garderobi

netko ih je ostavio

i drsko

krenuo dalje

nema oglasa gdje

ja nisam najljepši

najmlađi

i plivam

kao šlager

u ljetnoj noći

gle, mjesec

sjajni krmelj

u zadnjoj narudžbi!

  
    x x x

     

    svi brbljaju kao dolac!

tu smo crvene mrkve

i bijeli peršin!

jedna je riba

na ribarnici i cijena

na njoj!

ljudi gunđaju

riba je bijela i skupa

daš mi malo riže?

sve naglo upada u vodu

evo juhe!

     

     

    sjednite za stol

nemojte se svađati

i precizno lovite

komade bijele ribe

sa stola i otoka

između žutih kolutića

peršina

i zelene džungle

u ulju!

ulje miriši na masnu

maslinu

u vrtu!

na staru jabuku!

i smeđi drhtaj

zeca!

  
    JAJE

     

    jaje čita novine

kao

maleno mala mali

    nemoj me pojesti

otrovno sam i

čekam pismo

iz filma u boji

u kojem miriši

livada

zelena

i sa dva

jazavca!

    nema tu dunje

ali imam uspomene

u ustima

na njen džem!

u bočici

od finog stakla!

djevojčice brbljaju

sa čvorkom

imaju šarene suknje

popodne je

prepuno gustog

veselja!

  
    SVE JE ODAVNO

     

    sve je odavno!

plavuša šeće

stoljećima

ko sir u kolaču

popodne, uz kavu

sve je odavno

    kao mona liza izbliza

u malo sunčane

malvazije sjetnog osmijeha

popodne, uz sunce

koje pada mirno

kao stari čovjek

i ja tu živim

kao sadašnja ambicija

pun planova

za srce i srce!

energija je nova

ruža

smrt se zove

kraće!

  
    x x x

     

    na jabuci raste jabuka

zelena pa žuta i crvena

sve smo boje isprobali

jer imamo

vremena a boje

puno znače u društvu!

mi smo mladi

i pamtimo samo uspjeh i neku srijedu

    plava jabuka zasad ne postoji

ali žuta, o ho ho!

mi plješćemo

a sve nas podsjeća

na tebe

i jedno davno ljeto!

     

     

    ispod jabuke

u suton

sve ide spavati

mi to poštujemo kao

umorno dijete!

u to doba zauzet sam

i ne mogu susresti

niti jedan atom!

svi ste mi simpatični

kao petak

koji ne radi

pjeva i broji

ribe

a sve imaju divnu

frizuru

kao pariz!

  
    x x x

     

    ja u dućanu

volim blagajnicu a ne

meso

na stiroporu!

ona ima lijepu kosu

i sestru

pa sam mokar

i vjerno željezo

žedan sam

dok ne svane

onaj dan, dva

kojima ne znam ime

     

     

    ali su topli

kao kruh

peć spol

tijesto nije loše

a riža je čarobna

kao zalaz sunca

u nadi i zdenki

ajmo ispočetka!

pleme se zove biba

    biba se zove

biba!

svatko je nekome

brat!

nekad je meso bilo

moderno i

namjerno!

kao kraj tjedna

i nedjelja

usred cvijeća!

  
    x x x

     

    oh, ide po ulici

traži sreću

nitko ne zna

koji je to posao

a bilo je neko

cvjetanje

    mirisalo je i zvonilo

kao svadba jurja

i proljeća

oh, ide on po ulici

a voda izvire!

ima u tom nekog

mira

i vina

očekivanja u kojem se

nešto slavi

svake godine

prvi put

a ja sam

     

     

    oponašao životinje

kao Björk na

saturnu

počeo sam govoriti

jezike

mačka medo jež

  
    PRAZNOVJERJE

     

    bio sam tog ljeta

praznovjerje

na visokom katu

bez lifta i šećera

a bilo je već popodne

i jedna srijeda

cura je ulazila

kao čarapa i čavao

pa je kat obećavao

a ja sam bio

praznovjeran

kao prazan

lift

praznik bez ideje

     

     

    ideologija se vozila

do trećeg kata

pa opet

u meni nije bilo

dima

ni stripa

bio sam prazan lift

a opet sam se precizno

bojao

kao mali i kao rat!

  
    x x x

     

    pogledaj!

on je mrtav u moru!

slabo se kreće

malo pjeva

ima zatvorene oči kao dućan

on je sva moja ljubav

    kad latica u subotu polako ide

u noć i pljačku

sve je bijelo

kao mlijeko kao vrhnje!

  
    x x x

     

    bundeva narančaste

boje

najbolje je voće povrće

i ostalo

takva bundeva je

izvrsna za juhu

u ponedjeljak i

utorak

mi smo mali i

jednaki

jedemo

izvrsnu bundevu

neopisive boje

    bila je to povijest!

narančasti božić sjedi

na pravednom selu

pjevamo!

hoćemo li na bundevu

prijateljske boje?

mi smo sunce

jedna povijest

narančasta bundeva

je zastava i

juha!

